Varm og fugtig luft befinder sig over Danmark, og det giver – udover høje sommertemperaturer – også risiko for kraftige byger, der kan være med torden og give skybrud. Allerede lørdag morgen er temperaturen i de østlige egne steget til 20 grader, og det bliver endnu varmere de kommende timer. Ud på eftermiddagen kan temperaturen nå 26-27 grader, hvor det bliver varmest, og da luften over Danmark også er fugtig, vil det føles lummervarmt mange steder. Kombinationen af varm, fugtig og ret ustabil luft øger sandsynligheden for kraftige byger i dagens løb. VIDEO: Se vejrudsigten for de kommende dage: Risiko for torden og skybrud Muligheden for kraftige byger er særlig stor i dagens løb, når temperaturen stiger. Den varme og fugtige luft har let ved at stige til vejrs, og i den proces dannes der skyer, der kan udvikle sig til byger. Da luften har et højt indhold af vanddamp, er der potentiale for, at der kan falde store nedbørsmængder på kort tid, når bygerne rammer. Derudover vil bygerne bevæge sig relativt langsomt, så der er endnu større risiko for skybrud. Risikoen synes størst i den syd- og østlige del af Danmark, men også andre steder kan bygerne være med skybrudsintensitet, og bygerne vil desuden være ledsaget af mange lyn. Risikoen er desuden størst fra tidlig eftermiddag til tidlig aften. Fredag blev der registreret hele 27,6 millimeter regn på 30 minutter i Tønder, hvor skybrud allerede begynder ved mere end 15 millimeter regn på 30 minutter. I Ribe faldt der desuden ekstreme 4,1 millimeter på blot 1 minut.

Referat:
Der er risiko for kraftige regn- og tordenbyger i dele af Danmark.